Diari Oficial de la Generalitat Valenciana


Sumari del DOGV 9351, del 31-05-2022 (2022/4937)

DECRET 70/2022, de 27 de maig , del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, Cultura i Esport, de la Generalitat Valenciana per a l'any 2022, referent als processos d'estabilització previstos en la Llei 20/2021, de 28 de desembre, de mesures urgents per a la reducció de la temporalitat en l'ocupació pública.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9351

Data del DOGV
:   31-05-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/4937


Data del document
:   27-05-2022

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

DECRET 70/2022, de 27 de maig , del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, Cultura i Esport, de la Generalitat Valenciana per a l'any 2022, referent als processos d'estabilització previstos en la Llei 20/2021, de 28 de desembre, de mesures urgents per a la reducció de la temporalitat en l'ocupació pública. [2022/4937]  
  
D'acord amb l'article 2 de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, procedent del Reial Decret llei 14/2021, de 6 de juliol, les ofertes d'ocupació que articulen els processos d'estabilització contemplats en el nou procés d'estabilització hauran d'aprovar-se i publicar-se en els corresponents diaris oficials abans de l'1 de juny de 2022.  
D'altra banda, el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, de 3 de maig, d'Educació, aprovat pel Reial decret 276/2007, de 23 de febrer, i modificat pel Reial decret 270/2022, de 12 d'abril, configura un procediment selectiu mitjançant el sistema de concurs oposició, d'acord amb el que s'estableix en l'article 2.4 de la llei esmentada, i introdueix una nova disposició transitòria que regula el concurs excepcional d'estabilització d'ocupació temporal de llarga duració, previst en les disposicions addicionals sisena i huitena de la Llei 20/2021, de 28 de desembre, que podrà convocar-se per una sola vegada.  
  
D'acord amb això, a proposta de la consellera d'Educació, Cultura i Esport, amb negociació prèvia amb els sindicats de l'ensenyament representats en la Mesa Sectorial, una vegada informat favorablement per la Conselleria d'Hisenda i Model Econòmic, i amb prèvia deliberació del Consell, en la reunió del dia 27 de maig de 2022,  
  
  
DECRETE  
  
Article 1. De l'oferta d'ocupació pública  
S'aprova l'oferta d'ocupació pública de personal docent no universitari corresponent a 2022 referent als processos d'estabilització previstos en la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en els termes que s'estableixen en aquest decret.  
  
Article 2. Contingut de l'oferta d'ocupació pública  
1. Amb caràcter excepcional, i d'acord amb el que es preveu en l'article 61, en els apartats 6 i 7 del text refós de l'Estatut bàsic de l'empleat públic, amb la disposició addicional sisena de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, i d'acord amb la disposició transitòria cinquena del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, i modificat pel Reial decret 270/2022 de 12 d'abril, es convoquen pel sistema de concurs 7.555 places dotades pressupostàriament, que es desglossen com es recull en l'annex I.  
2. Igualment, d'acord amb l'article 2 de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, i amb la disposició transitòria quarta del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, i modificat pel Reial decret 270/2022 de 12 d'abril, es convoquen pel sistema de concurs oposició 1.597 places dotades pressupostàriament, que es desglossen com es recull en l'annex II.  
  
Article 3. Convocatòria  
Els processos selectius derivats d'aquesta oferta d'ocupació pública seran convocats per la Conselleria d'Educació, Cultura i Esport abans del 31 de desembre de 2022, d'acord amb el que disposa la Llei 20/2021, de 28 de desembre, de mesures urgents per a la reducció de la temporalitat en l'ocupació pública.  
Article 4. Reserva per a persones amb diversitat funcional  
1. De conformitat amb la Llei 4/2021, de 16 d'abril, de la Generalitat, de la Funció Pública Valenciana, s'establirà una reserva de les places contemplades en aquesta oferta d'ocupació pública perquè siguen cobertes per persones amb un grau de diversitat funcional igual o superior al trenta-tres per cent, sempre que aquesta siga compatible amb l'acompliment de les funcions pròpies dels llocs de treball docent i que superen els procediments selectius.  
2. A aquest efecte, es consideraran persones amb diversitat funcional les definides en els apartats 1 i 2 de l'article 4 del text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre.  
  
3. Les proves selectives destinades a persones amb diversitat funcional tindran un contingut idèntic al de les establides per a la resta de les persones aspirants, sense perjudici de les adaptacions i els ajustos raonables necessaris de temps i de mitjans per a la seua realització, a fi d'assegurar que les persones amb diversitat funcional participen en condicions d'igualtat.  
4. L'opció a llocs reservats haurà de formular-se en la sol·licitud de participació en les convocatòries, la qual cosa s'haurà d'indicar expressament en aquestes.  
  
  
Disposicions finals  
  
Primera. Desplegament  
Es faculta la persona titular de la conselleria competent en matèria d'educació per al desplegament i l'execució d'aquest decret.  
  
Segona. Efectes  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 27 de maig de 2022,  
  
El President de la Generalitat,  
XIMO PUIG I FERRER  
  
La consellera d'Educació, Cultura i Esport  
RAQUEL TAMARIT IRANZO